Vaqif Mahmudov

Vaqif Əhməd oğlu Mahmudov () — Azərbaycan ictimai-siyasi xadimi, Quba Rayon İcra Hakimiyyətinin başçısı (1994–1999).

 Həyatı 
Vaqif Əhməd oğlu Mahmudov 1941-ci il oktyabrın 22-də Quba rayonunun Qam-qam kəndində anadan olmuşdur. 1959-cu ildə Rustov kənd orta məktəbini, 1967-ci ildə Azərbaycan Dövlət Universitetini (indiki BDU), 1991-ci ildə isə Bakı Sosial İdarəetmə və Politologiya İnstitutunu bitirmişdir.

Əmək fəaliyyətinə kənd istehlak cəmiyyətində mühasib kimi başlamışdır. 1959-cu ildən mühasib, Qamqam kənd orta məktəbində pioner baş dəstə rəhbəri olmuşdur. 1965-ci ildən Azərbaycan LKGİ Quba Rayon Komitəsində təlimatçı, şöbə müdiri, Azərbaycan Kommunist Partiyası Quba Rayon Komitəsində təlimatçı, Quba rayonu Lenin adına Sovxozda partiya komitəsinin katibi işləmiş, 1971-ci ildən Azərbaycan LKGİ Quba Rayon Komitəsinin birinci katibi seçilmişdir. 1976-cı ildən Quba Rayon Xalq Nəzarəti Komitəsinin sədri, 1987-ci ildən Quba Rayon Xalq Deputatları Soveti İcraiyyə Komitəsinin sədri, 1991-ci ildən Quba Rayon İcra Hakimiyyəti başçısının birinci müavini vəzifələrində çalışmış, 1993-cü ildən Azərbaycan Respublikası Nazirlər Kabinetinin İşlər İdarəsində referent, böyük referent olmuşdur. 1994–1999-cu illərdə Quba Rayon İcra Hakimiyyətinin başçısı, daha sonra isə Azərbaycan Respublikası Material Ehtiyatları Komitəsində baş məsləhətçi və aparat rəhbərinin müavini vəzifələrində çalışmışdır. Hal-hazırda təqaüddədir.

Azərbaycan Respublikası Ali Sovetinin deputatı olmuş, "Şərəf nişanı" və "Qırmızı əmək bayrağı" ordenləri ilə təltif edilmişdir.

 İstinadlar 

Kateqoriya:Quba Rayon İcra Hakimiyyətinin başçılarının müavinləri
Kateqoriya:Quba Rayon İcra Hakimiyyətinin başçıları
Kateqoriya:Azərbaycan Respublikası Ali Sovetinin XII çağırış deputatları
Kateqoriya:Quba Rayon Xalq Deputatları Soveti İcraiyyə Komitəsinin sədrləri
Kateqoriya:Sovet İttifaqı Kommunist Partiyasının üzvləri